**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**ZÁKON**

z ... 2023,

**o jednorazovom finančnom odškodnení osôb sterilizovaných v rozpore s právom a o doplnení zákona Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

§ 1

Predmet úpravy

Tento zákon upravuje podmienky poskytovania jednorazového finančného odškodnenia osobám, ktorých základné ľudské práva boli porušené v dôsledku vykonanej sterilizácie v rozpore s právom (ďalej len „odškodnenie“).

§ 2

Oprávnená osoba

Oprávnenou osobou na účely tohto zákona je fyzická osoba, ktorá sa podrobila v období od 01.07.1966 do 31.12.2004 v zdravotníckom zariadení na území Slovenskej republiky sterilizácii v rozpore s právom.

§ 3

Sterilizácia v rozpore s právom

(1) Sterilizáciou v rozpore s právom sa na účely tohto zákona rozumie zdravotný úkon zabraňujúci plodnosti:

1. ku ktorého prevedeniu oprávnená osoba neudelila informovaný súhlas,
2. ku ktorého prevedeniu oprávnená osoba udelila informovaný súhlas v rozpore s právnymi predpismi upravujúcimi v rozhodnom období vykonanie sterilizácie, alebo
3. ku ktorého prevedeniu oprávnená osoba udelila informovaný súhlas za takých okolností, ktoré vylučujú alebo vážne narúšajú slobodu rozhodnutia alebo bezpochybného porozumenia následkov udelenia súhlasu.

(2) Okolnosťami podľa odseku 1 písm. c) sa rozumejú najmä pôsobenie na oprávnenú osobu v podobe akéhokoľvek nátlaku, donútenia či presviedčania, aby sa zdravotnému úkonu zabraňujúcemu plodnosti podrobila a skutočnosť, že oprávnená osoba nebola zrozumiteľným spôsobom a v dostatočnom rozsahu informovaná o svojom zdravotnom stave a o účele, povahe, predpokladanom prínose, možných dôsledkoch a rizikách navrhovaného zdravotného úkonu a o iných možných riešeniach zdravotného stavu, ich vhodnosti, prínosoch a rizikách.

(3) Sterilizáciou v rozpore s právom sa na účely tohto zákona rozumie aj zdravotný úkon zabraňujúci plodnosti, v súvislosti s ktorým bola oprávnenej osobe podľa predpisov o sociálnom zabezpečení[[1]](#footnote-1)) vyplácaná sociálna dávka alebo bolo poskytnuté iné plnenie, ktorého poskytnutie bolo viazané na podstúpenie sterilizácie.

§ 4

Spôsob uplatnenia nároku na odškodnenie

(1) Oprávnené osoby majú nárok na poskytnutie jednorazového finančného odškodnenia.

(2) Nárok podľa odseku 1 je potrebné uplatniť vo forme písomnej žiadosti o odškodnenie (ďalej len „žiadosť“) na Ministerstve zdravotníctva Slovenskej republiky (ďalej len "ministerstvo") najneskôr do 31. decembra 2025, inak nárok zaniká.

(3) Žiadosť podľa odseku 2 musí okrem všeobecných náležitostí podania podľa všeobecného predpisu o správnom konaní[[2]](#footnote-2)) obsahovať aj popis rozhodujúcich skutočností prípadu a okolností, za ktorých došlo k sterilizácii v rozpore s právom, vrátane označenia zdravotníckeho zariadenia a údajov o tom, kedy došlo k sterilizácii v rozpore s právom. K žiadosti sa pripojí zdravotná dokumentácia alebo iné doklady preukazujúce rozhodujúce skutočnosti pre záver, že ide o oprávnenú osobu, alebo vyhlásenie, že takýmito dokladmi oprávnená osoba nedisponuje.

(4) Ak žiadosť nemá náležitosti podľa odseku 3, ministerstvo vyzve žiadateľa na doplnenie žiadosti v lehote, ktorá nesmie byť kratšia ako 30 dní. Ak žiadateľ v stanovenej lehote žiadosť nedoplní, ministerstvo odškodnenie neprizná.

(5) Ministerstvo priamo alebo prostredníctvom vlastnej príspevkovej organizácie, Úrad splnomocnenca vlády Slovenskej republiky pre rómske komunity, úrady práce, sociálnych vecí a rodiny a Centrum právnej pomoci sú povinné prijímať žiadosti o priznanie nároku a poskytnúť asistenciu žiadateľom pri podaní žiadosti a pri jej doplnení podľa odseku 4.

(6) Žiadosť sa podáva na tlačive, ktorého vzor určí ministerstvo; tlačivá žiadosti sú k dispozícii na ministerstve, ktoré ich zverejní na svojom webovom sídle.

(7) Subjekty podľa odseku 5 sú oprávnené spracovávať osobné údaje v rozsahu potrebnom na riadne plnenie ich úloh podľa tohto zákona.

§ 5

Výška odškodnenia

Výška odškodnenia je 5 000 eur.

§ 6

Konanie o priznaní odškodnenia

(1) O poskytnutí odškodnenia rozhoduje a odškodnenie vypláca ministerstvo.

(2) Konanie podľa tohto zákona sa začína podaním žiadosti.

(3) Včas uplatnený nárok, pokiaľ o ňom nebolo rozhodnuté alebo pokiaľ odškodnenie nebolo vyplatené, prechádza v prípade smrti oprávnenej osoby na jej dedičov.

(4) Zamestnanci ministerstva sú pri preverovaní skutočností dôležitých pre rozhodnutie o podanej žiadosti oprávnení nahliadať do príslušnej zdravotnej dokumentácie a do príslušných evidencií a registrov alebo požadovať od zdravotníckych zariadení, poskytovateľov zdravotnej starostlivosti, štátnych orgánov, vyšších územných celkov, obcí a iných osôb súčinnosť pri získavaní informácií, ktoré sú nevyhnutné na rozhodnutie o žiadosti.

(5) Orgány a osoby podľa odseku 4 sú povinné poskytnúť ministerstvu súčinnosť v rozsahu podľa odseku 4.

(6) Ministerstvo posúdi predloženú žiadosť a rozhodne o nej do šiestich mesiacov odo dňa doručenia úplnej žiadosti.

(7) Rozhodnutie podľa odseku 6, ktorým odškodnenie nebolo priznané a ktoré bolo doručené žiadateľovi, môže z vlastného podnetu preskúmať minister zdravotníctva Slovenskej republiky. Ak bolo rozhodnutie podľa odseku 6 vydané v rozpore s týmto zákonom, minister zdravotníctva Slovenskej republiky vydá nové rozhodnutie.

(8) Ministerstvo vyplatí odškodnenie oprávnenej osobe do 90 dní od doručenia rozhodnutia, ktorým priznalo odškodnenie.

§ 7

Spoločné ustanovenia

(1) Na konanie podľa tohto zákona sa nevzťahuje všeobecný predpis o správnom konaní2) a konanie podľa tohto zákona je oslobodené od poplatkov.

(2) Podanie žiadosti, jej vybavenie a rozhodnutie o poskytnutí odškodnenia nemá vplyv na rozhodovanie pri poskytovaní zdravotnej starostlivosti a služieb súvisiacich s poskytovaním zdravotnej starostlivosti podľa osobitných predpisov[[3]](#footnote-3)).

(3) Odškodnenie poskytnuté oprávneným osobám nepodlieha dani z príjmov fyzických osôb, nezahŕňa sa do vymeriavacieho základu na výpočet zdravotného poistenia ani do príjmu rozhodujúceho na účely poskytovania sociálnych dávok.

**Čl. II**

Zákon Slovenskej národnej rady č. [71/1992 Zb.](https://www.slov-lex.sk/pravne-predpisy/SK/ZZ/1992/71/) o súdnych poplatkoch a poplatku za výpis z registra trestov v znení zákona Národnej rady Slovenskej republiky č. 89/1993 Z. z., zákona Národnej rady Slovenskej republiky č. 150/1993 Z. z., zákona Národnej rady Slovenskej republiky č. 85/1994 Z. z., zákona Národnej rady Slovenskej republiky č. 232/1995 Z. z., zákona č. 12/1998 Z. z., zákona č. 457/2000 Z. z., zákona č. 162/2001 Z. z., zákona č. 418/2002 Z. z., zákona č. 531/2003 Z. z., zákona č. 215/2004 Z. z., zákona č. 382/2004 Z. z., zákona č. 420/2004 Z. z., zákona č. 432/2004 Z. z., zákona č. 341/2005 Z. z., zákona č. 621/2005 Z. z., zákona č. 24/2007 Z. z., zákona č. 273/2007 Z. z., zákona č. 330/2007 Z. z., zákona č. 511/2007 Z. z., zákona č. 264/2008 Z. z., zákona č. 465/2008 Z. z., zákona č. 71/2009 Z. z., zákona č. 503/2009 Z. z., zákona č. 136/2010 Z. z., zákona č. 381/2011 Z. z., zákona č. 286/2012 Z. z., nálezu Ústavného súdu Slovenskej republiky č. 297/2012 Z. z., zákona č. 64/2013 Z. z., zákona č. 125/2013 Z. z., zákona č. 347/2013 Z. z., zákona č. 357/2013 Z. z., zákona č. 204/2014 Z. z., zákona č. 87/2015 Z. z., zákona č. 253/2015 Z. z., zákona č. 267/2015 Z. z., zákona č. 273/2015 Z. z., zákona č. 390/2015 Z. z., zákona č. 402/2015 Z. z., zákona č. 438/2015 Z. z., zákona č. 91/2016 Z. z., zákona č. 125/2016 Z. z., zákona č. 307/2016 Z. z., zákona č. 342/2016 Z. z., zákona č. 2/2017 Z. z., zákona č. 54/2017 Z. z., zákona č. 141/2017 Z. z., zákona č. 152/2017 Z. z., zákona č. 238/2017 Z. z., zákona č. 52/2018 Z. z., zákona č. 345/2018 Z. z., zákona č. 211/2019 Z. z., zákona č. 216/2019 Z. z., zákona č. 384/2019 Z. z., zákona č. 390/2019 Z. z., zákona č. 68/2021 Z. z., zákona č. 395/2021 Z. z., zákona č. 403/2021 Z. z., zákona č. 111/2022 Z. z. a zákona č. 325/2022 Z. z. sa dopĺňa takto:

V § 4 ods. 1 sa za písmeno k) vkladá nové písmeno l), ktoré znie: „l) o správnej žalobe vo veci preskúmania zákonnosti rozhodnutia, ktorým nebolo priznané jednorazové finančné odškodnenie za sterilizáciu v rozpore s právom podľa osobitného predpisu3cac).“.

Poznámka pod čiarou k odkazu 3cac) znie:

„3cac) zákon č. xx/2023 Z. z. o jednorazovom finančnom odškodnení osôb sterilizovaných v rozpore s právom.“.

**Čl. III**

Tento zákon nadobúda účinnosť dňom vyhlásenia.

1. ) Napríklad Vyhláška Ministerstva zdravotníctva a sociálnych vecí Slovenskej socialistickej republiky č. 151/1988 Zb. zo 6. septembra 1988, ktorou sa vykonáva zákon o sociálnom zabezpečení a zákon Slovenskej národnej rady o pôsobnosti orgánov Slovenskej socialistickej republiky v sociálnom zabezpečení. [↑](#footnote-ref-1)
2. ) Zákon č. 71/1967 Zb. o správnom konaní (správny poriadok) v znení neskorších predpisov. [↑](#footnote-ref-2)
3. ) Napríklad § 17 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov. [↑](#footnote-ref-3)